DA Den Europæiske Unions Tidende CE 88/720

(2004/C 88 E/0740)

SKRIFTLIG FORESPØRGSEL P-1000/04

af Michiel van Hulten (PSE) til Kommissionen

(24. marts 2004)

Om: Kommissær Bolkesteins offentliggørelse af bogen »De grenzen van Europa« (Europas grænser)

Onsdag den 10. marts 2004 offentliggjorde kommissær Bolkestein bogen »De grenzen van Europa«. I tv-programmet »Biutenhof« fortalte kommissæren den 7. marts om bogens tilblivelse: »Afslutningen og udarbejdelsen har været meget tidskrævende, og havde jeg ikke haft forskellige sekretærer med forskellige sprog i mit kabinet, og havde jeg ikke haft Kommissionens oversættelsestjeneste, havde jeg aldrig klaret det«.

1. Har Kommissær Bolkestein på forhånd orienteret Kommissionens formand om offentliggørelsen af denne bog, således som adfærdskodeksen for kommissærer foreskriver? Hvornår er dette i bekræftende fald sket?

2. Har Kommissæren angivet, til hvilket velgørende formål fortjenesten ved salget af bogen skal gå, således som adfærdskodeksen foreskriver? Hvornår er dette i bekræftende fald sket, og hvilket formål er der tale om?

3. Har kommissær Bolkestein faktisk benyttet Kommissionens tjenestegrene til udarbejdelse og (delvis) oversættelse af bogen? Hvilken præcis form for hjælp har der i bekræftende fald været tale om, og hvad har dette kostet?

4. Har kommissæren sørget for, at omkostningerne ved benyttelse af tjenestemænd i kabinettet og i oversættelsestjenesten bliver fratrukket det beløb, der overføres til et velgørende formål, eller – hvis der er tale om et tab – pålægges kommissæren selv?

5. Mener Kommissionen generelt, at kommissærer frit kan benytte Kommissionens tjenestegrene til skrivning af bøger eller udførelse af aktiviteter, der ikke direkte henhører under deres opgaver?

Svar afgivet på Kommissionens vegne af Romano Prodi

(27. april 2004)

Udarbejdelsen og offentliggørelsen af bogen »De Grenzen van Europa« (Europas grænser) skete under overholdelse af adfærdskodeksen for kommissærer. Kommissær Bolkestein informerede den 3. februar 2004 Kommissionens formand om, at han havde til hensigt at offentliggøre førnævnte bog. Desuden går fortjenesten ved bogen, der er udarbejdet under kommissærens udøvelse af sin funktion, til en velgørende organisation, han selv har valgt. Af diskretionshensyn mener kommissæren ikke, at det er hensigtsmæssigt at offentliggøre navnet på denne organisation.

Udarbejdelsen af bogen indgår som en integreret del af hans arbejde som kommissær med henblik på at stimulere debatten om EU-relevante emner såsom den europæiske integration og EU's fremtid. Bogen har desuden til formål at henlede EU-borgernes opmærksomhed på valgene til Europa-Parlamentet og dermed bidrage til at øge valgdeltagelsen. Det skal i øvrigt understreges, at udarbejdelsen af bogen aldrig har skabt tvivl om, hvorvidt F. Bolkestein har kunnet udføre sine øvrige opgaver som kommissær.

Den tekniske støtte, som Kommissionens tjenestegrene har ydet F. Bolkestein i forbindelse med udarbejdelsen af bogen, indgår som en naturlig del af den støtte, kommissæren får til udførelsen af sine opgaver som kommissær. Den tekniske støtte har aldrig været til hinder for, at de pågældende tjenester har kunnet udføre andre af deres opgaver.